## Odluka o opskrbi banaka gotovim novcem

### NN 22/2002 (8.3.2002.), Odluka o opskrbi banaka gotovim novcem

# HRVATSKA NARODNA BANKA

521

Na temelju članka 39. stavka 2. pod i) Zakona o Hrvatskoj narodnoj banci
(»Narodne novine«, broj 36/2001) i članka 44. stavka 1. točke 11. Zakona o
platnom prometu u zemlji (»Narod­ne novine«, broj 117/2001) guverner Hrvatske
narodne banke donio je

## ODLUKU

### o opskrbi banaka gotovim novcem

OpĆe odredbe

Članak 1.

(1) Ovom odlukom uređuje se način opskrbe banaka gotovim novcem preko
Hrvatske narodne banke.

(2) Pod opskrbom banke gotovim novcem u smislu ove odluke smatra se
podizanje gotovog novca s računa banke u Hrvatskoj narodnoj banci (u daljnjem
tekstu: podizanje gotovog novca) i polaganje gotovog novca na račun banke u
Hrvatskoj narodnoj banci (u daljnjem tekstu: polaganje gotovog novca).

Članak 2.

(1) Hrvatska narodna banka opskrbljuje banke gotovim nov­cem preko
gotovinskih centara.

(2) Poslove gotovinskih centara, propisane ovom odlukom, obavlja
Financijska agencija u ime i za račun Hrvatske narodne banke.

(3) Popis gotovinskih centara dan je u Prilogu 1 ove odluke i njezin je
sastavni dio.

Članak 3.

(1) Radno je vrijeme gotovinskih centara svakoga radnog dana u tjednu,
od ponedjeljka do petka, od 7.00 do 17.00 sati.

(2) Hrvatska narodna banka može odrediti da gotovinski centar radi i
subotom.

Članak 4.

Banka je dužna, u svrhu ovjeravanja dokumentacije vezane uz opskrbu
gotovim novcem, dostaviti svakom gotovinskom centru preko kojega podiže ili
polaže gotov novac, a obvezno gotovinskom centru u mjestu gdje je sjedište
banke, Prijavu potpisa. Banka preuzima obrazac Prijava potpisa u gotovinskom
centru.

RaČun banke za gotovinu u
Hrvatskoj narodnoj banci

Članak 5.

(1) U svrhu opskrbe banaka
gotovim novcem Hrvatska na­rod­na banka otvara za svaku banku račun za gotovinu
(u daljnjem tekstu: račun banke za gotovinu u HNB-u).

(2) Hrvatska narodna banka
obavještava banku o broju računa banke za gotovinu u HNB-u.

Članak 6.

(1) Sredstva evidentirana na
računu banke za gotovinu u HNB-u sastavni su dio računa za namiru banke.

(2) Gotovinski centar
dostavlja banci izvještaj o stanju i promjenama na računu banke za gotovinu u
HNB-u. Adresu i način dostave tog izvještaja određuje banka u dogovoru s
gotovinskim centrom u mjestu gdje je sjedište banke.

(3) Gotovinski centar u
mjestu gdje je sjedište banke oba­vještava banku o visini sredstava
evidentiranih na računu banke za gotovinu u HNB-u, u vremenu od 7.00 do 17.00
sati. Uputu o načinu obavještavanja banke o stanju na računu banke za gotovinu
u HNB-u dostavlja banci gotovinski centar u mjestu gdje je sjedište banke.

Članak 7.

(1) Na računu za gotovinu
banke u HNB-u evidentiraju se promjene vezane uz opskrbu banke gotovim novcem.

(2) U korist računa banke za
gotovinu u HNB-u evidentira se:

– iznos sredstava koja je na taj račun prenijela banka za koju je račun
za gotovinu u HNB-u otvoren s računa za namiru i

– iznos gotovog novca koji je ta banka položila preko gotovinskih
centara.

(3) Na teret računa banke za gotovinu u HNB-u evidentira se:

– iznos gotovog novca koji je ta banka podigla preko gotovinskih centara
i

– iznos sredstava koja su po zahtjevu te banke prenesena na njezin račun
za namiru.

Članak 8.

(1) Prijenos sredstava s
računa za namiru na račun banke za gotovinu u HNB-u, koji je za tu banku
otvoren u Hrvatskoj na­rod­noj banci, obavlja banka izvršenjem plaćanja preko
Hrvatskog sustava velikih plaćanja (u daljnjem tekstu: HSVP), u vremenu
propisanom Odlukom o terminskom planu obračuna preko me­đubankovnih platnih
sustava (»Narodne novine«, broj 14/2002).

(2) Plaćanje iz stavka 1. ovoga
članka izvršava banka preko HSVP-a, platnom porukom MT103, na način da tereti
svoj račun za namiru, a odobrava račun za namiru Hrvatske narodne banke.

U polje platne poruke MT103
koje označuje račun platitelja u banci (polje 50K), banka upisuje broj i naziv
svog računa kojim se koristi za evidentiranje gotovog novca (u daljnjem tekstu:
interni račun banke za evidenciju gotovog novca). Taj račun otvara banka u
skladu s Odlukom o konstrukciji računa u banci (»Narodne novine«, broj
14/2002).

U polje platne poruke MT103
koje označuje račun primatelja u banci (polje 59), banka upisuje broj i naziv
računa banke za gotovinu u HNB-u.

(3) Iznos izvršene platne
poruke MT103 iz stavka 2. ovoga članka evidentira se u korist računa banke za
gotovinu u HNB-u.

Članak 9.

(1) Prijenos sredstava s
računa banke za gotovinu u HNB-u na račun te banke za namiru obavlja Hrvatska
narodna banka na temelju zaprimljenog zahtjeva banke, svakog radnog dana, od
ponedjeljka do petka, u vremenu od 8.00 do 15.00 sati.

(2) Zahtjev iz stavka 1.
ovoga članka banka podnosi na obras­cu Nalog za prijenos sredstava na račun za
namiru (u daljnjem tekstu: Nalog za prijenos). Obrazac Nalog za prijenos dan je
u Prilogu 2 ove odluke i njezin je sastavni dio.

Banka ovjerava Nalog za
prijenos potpisom ovlaštenih osoba banke i pečatom banke, te ga podnosi osobnom
dostavom ili telefaksom u gotovinski centar u mjestu gdje se nalazi sjedište
banke. Banka može dostaviti Nalog za prijenos i elektroničkim putem na način
koji, uz prethodnu suglasnost Hrvatske narodne banke, odredi gotovinski centar
u mjestu gdje je sjedište banke.

(3) Hrvatska narodna banka
postupit će samo po onom Nalogu za prijenos koji sadrži valjano popunjene sve
njegove elemente i na kojem potpis ovlaštenih osoba banke za potpisivanje i pečat
banke odgovaraju potpisima i pečatu na Prijavi potpisa iz članka 4. ove odluke.

Članak 10.

(1) Prijenos sredstava iz
članka 9. ove odluke Hrvatska na­rodna banka obavlja izvršenjem plaćanja preko
HSVP-a.

(2) Plaćanje iz stavka 1.
ovoga članka Hrvatska narodna banka izvršava preko HSVP-a, platnom porukom
MT103, na način da tereti račun za namiru Hrvatske narodne banke, a odobrava
račun za namiru banke koja je podnijela Zahtjev za prijenos. Ta platna
transakcija glasi na iznos naveden u Nalogu za prijenos.

U polje platne poruke MT103
koje označuje račun platitelja u banci (polje 50K), Hrvatska narodna banka
upisuje broj i naziv računa banke za gotovinu u HNB-u.

U polje platne poruke koje
označuje račun primatelja u banci (polje 59), Hrvatska narodna banka upisuje
broj i naziv internog računa banke za evidentiranje gotovog novca koji je banka
upisala u Nalog za prijenos.

(3) Iznos izvršene platne
poruke MT103 iz stavka 2. ovoga članka evidentira se na teret računa banke za
gotovinu u HNB-u.

Članak 11.

Platne poruke iz članka 8. i
članka 10. ove odluke moraju, osim uvjeta propisanih tim člancima,
zadovoljavati sve uvjete propisane Odlukom o Hrvatskom sustavu velikih plaćanja
i o namirenju na računima banaka u Hrvatskoj narodnoj banci (»Narodne novine«,
broj 14/2002).

Podizanje gotovog novca

Članak 12.

(1) Banka dostavlja jedan
radni dan prije podizanja gotovog novca, osobnom dostavom ili telefaksom,
gotovinskom centru u kojem želi podići gotov novac, Narudžbu gotovog novca.
Obrazac Narudžba gotovog novca dan je u Prilogu 3 ove odluke i njezin je
sastavni dio.

(2) Iznimno, banka može
dostaviti Narudžbu gotovog novca na dan podizanja gotovog novca, u vremenu od
7.00 do 10.00 sati. U tom slučaju banka upisuje na Narudžbu gotovog novca riječ
»HITNO«.

(3) Banka određuje na
Narudžbi gotovog novca jednu ili više ovlaštenih osoba (u daljnjem tekstu:
ovlaštena osoba) za podizanje gotovog novca u ime banke.

Članak 13.

(1) Banka ovjerava Narudžbu
gotovog novca potpisom ovlaštene osobe banke i pečatom banke.

(2) Potpis ovlaštene osobe
banke i pečat banke na Narudžbi gotovog novca moraju odgovarati potpisima
ovlaštenih osoba banke za potpisivanje i pečatu banke na Prijavi potpisa iz
članka 4. ove odluke.

Članak 14.

(1) Banka ne može podići gotov
novac, odnosno gotovinski centar neće isplatiti gotov novac, ako na računu
banke za gotovinu u HNB-u ne postoji pokriće u iznosu gotovog novca koji se
podiže.

(2) Banka podiže gotov novac
u iznosu koji je upisan u Narudžbu gotovog novca.

Članak 15.

(1) Banka podiže gotov novac
u gotovinskom centru u koji je dostavila Narudžbu gotovog novca iz članka 12.
ove odluke, u vremenu od 7.00 do 17.00 sati.

(2) Na temelju zaprimljene
Narudžbe gotovog novca gotovinski centar priprema gotov novac za predaju banci
te u skladu s time popunjava Specifikaciju podignutoga gotovog novca u tri
primjerka. Obrazac Specifikacija podignutoga gotovog novca dan je u Prilogu 4
ove odluke i njezin je sastavni dio.

(3) Gotovinski centri predaju
bankama gotov novac na sljedeći način:

– novčanice određenih apoena u
svežnjevima (deset paketića od sto komada novčanica) i u paketićima (sto komada
novčanica u paketiću)

– kovani novac
zapakiran u platnene vrećice s vidljivom oznakom apoena, količina i iznosa
kovanog novca, prema sljedećem pregledu:

|  |  |  |
| --- | --- | --- |
| APOEN | KOMADA | KUNA |
| 25.- kn | 500 | 12.500,00 |
| 5.- kn | 500 | 2.500,00 |
| 2.- kn | 1000 | 2.000,00 |
| 1.- kn | 1000 | 1.000,00 |
| 50 lp | 1000 | 500,00 |
| 20 lp | 1500 | 300,00 |
| 10 lp | 1500 | 150,00 |
| 5 lp | 2000 | 100,00 |
| 2 lp | 2000 | 40,00 |
| 1 lp | 3000 | 30,00 |

Članak 16.

(1) Prije predaje gotovog
novca gotovinski centar utvrđuje identitet ovlaštene osobe za podizanje gotovog
novca u ime banke. Utvrđivanje identiteta obavlja se uvidom u osobne dokumente
ovlaštene osobe za podizanje gotovog novca u ime banke i usporedbom podataka s
tih dokumenata s podacima o ovlaštenoj osobi za podizanje gotovog novca u ime
banke upisanima u Narudžbu gotovog novca.

(2) Gotovinski centar predaje
gotov novac nakon utvrđivanja identiteta ovlaštene osobe za podizanje gotovog
novca u ime banke.

Članak 17.

(1) Banka podiže gotov novac
u prostoru gotovinskog centra predviđenom za primopredaju gotovog novca.

(2) Gotovinski centar predaje
gotov novac koji podiže banka, ovlaštenoj osobi za podizanje gotovog novca u
ime banke koja obavlja kontrolno brojenje gotovog novca.

(3) Kontrolno brojenje iz
stavka 2. ovoga članka obuhvaća:

– brojenje svežnjeva (1000 komada
novčanica istovrsnog apoena) i paketića unutar svežnjeva (10 paketića po 100
komada novčanica)

– brojenje paketića za svaki apoen
novčanica

– brojenje zapakiranih vrećica
svakog apoena kovanog nov­ca s količinama navedenim u članku 15. ove odluke.

(4) Gotovinski centar je
dužan omogućiti detaljno brojenje primljenoga gotovog novca ovlaštenoj osobi za
podizanje gotovog novca u ime banke na njezin zahtjev te joj u tu svrhu
osigurati prostor i korištenje odgovarajuće tehničke opreme za brojenje gotovog
novca.

(5) Ako se kontrolnim ili
detaljnim brojenjem utvrdi razlika u odnosu na iznos ili količine iskazane na
Specifikaciji podignutoga gotovog novca, gotovinski će centar uskladiti iznos i
količine gotovog novca s podacima iskazanim u Specifikaciji podignutoga gotovog
novca.

(6) Gotovinski centar predaje
ovlaštenoj osobi za podizanje gotovog novca u ime banke ovjereni prvi primjerak
Specifikacije podignutoga gotovog novca.

Ovlaštena osoba za podizanje
gotovog novca u ime banke ovjerava potpisom primitak gotovog novca na drugom i
trećem primjerku Specifikacije podignutoga gotovog novca, koji ostaju
gotovinskom centru, te u Knjizi isplaćenoga gotovog novca bankama, koju vodi
gotovinski centar.

(7) Gotovinski centar
ispostavlja Isplatni nalog u iznosu podignutoga gotovog novca i ovjereni
primjerak Isplatnog naloga predaje ovlaštenoj osobi za podizanje gotovog novca
u ime banke.

Članak 18.

(1) Banka nema pravo na
reklamaciju iznosa podignutoga gotovog novca nakon njegova podizanja na način
propisan ovom odlukom.

(2) Iznos podignutoga gotovog
novca iz stavka 1. ovoga članka evidentira se, istodobno kada je gotov novac
podignut, na teret računa banke za gotovinu u HNB-u.

Polaganje gotovog novca

Članak 19.

(1) Banka dostavlja, najmanje jedan sat prije polaganja gotovog novca,
osobnom dostavom ili telefaksom, gotovinskom centru u kojem želi položiti gotov
novac Specifikaciju položenoga gotovog novca. Obrazac Specifikacija položenoga
gotovog novca dan je u Prilogu 5 ove odluke i njezin je sastavni dio.

(2) Banka određuje na
Specifikaciji položenoga gotovog novca jednu ili više ovlaštenih osoba (u
daljnjem tekstu: ovlaštena osoba) za polaganje gotovog novca u ime banke.

(3) Banka ovjerava
Specifikaciju položenoga gotovog novca potpisom ovlaštene osobe banke i pečatom
banke.

(4) Potpis ovlaštene osobe
banke i pečat banke na Specifikaciji položenoga gotovog novca moraju odgovarati
potpisima ovlaštenih osoba banke za potpisivanje i pečatu banke na Prijavi
potpisa iz članka 4. ove odluke.

Članak 20.

(1) Banka polaže gotov novac
u gotovinskom centru u koji je dostavila Specifikaciju položenoga gotovog novca
iz članka 19. ove odluke, u vremenu od 8.00 do 17.00 sati.

(2) Ako Specifikacija
položenoga gotovog novca nije dostav­ljena osobnom dostavom, ovlaštena osoba za
polaganje gotovog novca u ime banke predaje gotovinskom centru, prije polaganja
gotovog novca, Specifikaciju položenoga gotovog novca popunjenu u tri
primjerka.

(3) Gotovinski centar
utvrđuje identitet ovlaštene osobe za polaganje gotovog novca u ime banke.
Utvrđivanje identiteta obav­lja se uvidom u osobne dokumente ovlaštene osobe za
polaganje gotovog novca u ime banke i usporedbom podataka s tih dokumenata s
podacima o ovlaštenoj osobi za polaganje gotovog novca u ime banke upisanima u
Specifikaciju položenoga gotovog novca.

Članak 21.

(1) Banka polaže gotov novac
u iznosu koji je upisan u Specifikaciju položenoga gotovog novca iz članka 19.
ove odluke.

(2) Nakon provedbe postupaka
propisanih člancima 19. i 20. ove odluke, gotovinski centar preuzima i obavlja
kontrolno brojenje gotovog novca koji banka polaže. Gotovinski centar dužan je
omogućiti ovlaštenoj osobi za polaganje gotovog novca u ime banke uvid u
obavljanje kontrolnog brojenja.

(3) Kontrolno brojenje gotovog novca iz prethodnog stavka obavlja se na
način iz članka 17. stavka 3. ove odluke.

(4) Ako se kontrolnim brojenjem utvrdi razlika u odnosu na iznos ili
količine iskazane na Specifikaciji položenoga gotovog novca, gotovinski će
centar precrtati podatke na Specifikaciji položenoga gotovog novca i upisati
podatke utvrđene kontrolnim brojenjem. Izvršeni upis ovjerava gotovinski centar
i potpisuje ovlaštena osoba za polaganje gotovog novca u ime banke.

(5) Gotovinski centar i ovlaštena osoba za polaganje gotovog novca u ime
banke potvrđuju da je izvršeno polaganje gotovog novca ovjerom Specifikacije
položenoga gotovog novca. Gotovinski centar predaje prvi primjerak
Specifikacije položenoga gotovog novca ovlaštenoj osobi za polaganje gotovog
novca u ime banke, a druga dva primjerka ostaju u gotovinskom centru.

Članak 22.

(1) Nakon kontrolnog brojenja gotovinski centar naknadno obavlja
detaljno brojenje položenoga gotovog novca banke iz članka 20. ove odluke.

(2) Ako se detaljnim brojenjem položenoga gotovog novca banke utvrdi
razlika u odnosu na iznos gotovog novca utvrđen kontrolnim brojenjem,
gotovinski centar o tome sastavlja zapisnik koji dostavlja banci isti dan kada
je izvršeno detaljno brojenje položenoga gotovog novca banke.

(3) Iznos položenoga gotovog novca banke utvrđen detaljnim brojenjem
stvarni je iznos položenoga gotovog novca banke.

(4) Gotovinski centar ispostavlja Uplatni nalog u visini stvarnog iznosa
položenoga gotovog novca banke. Ovjereni primjerak Uplatnog naloga gotovinski
centar uručuje ovlaštenoj osobi banke za polaganje ili podizanje gotovog novca
u ime banke kod prvog sljedećeg polaganja ili podizanja gotovog novca banke,
ili na drugi način dogovoren između banke i gotovinskog centra.

Članak 23.

(1) Gotov novac koji je banka položila u gotovinskom centru u vremenu od
8.00 do 12.00 sati, bit će detaljno prebrojen istoga dana.

Gotov novac koji je banka položila preko gotovinskih centara u vremenu
od 12.00 do 17.00 sati, bit će detaljno prebrojen isti ili najkasnije idući
radni dan.

(2) Iznos stvarno položenoga gotovog novca banke evidentira se, istoga
dana kada je položeni gotov novac banke detaljno prebrojen, u korist računa
banke za gotovinu u HNB-u.

Prijelazne odredbe

Članak 24.

(1) Ako je na računu banke za
gotovinu u HNB-u pogreškom evidentirana promjena u iznosu različitom od stvarno
izvršenog podizanja ili polaganja gotovog novca banke preko gotovinskih
centara, Hrvatska narodna banka će za utvrđenu razliku sredstava naknadno evidentirati
promjenu na teret ili u korist računa banke za gotovinu u HNB-u.

(2) Ako je utvrđenu razliku
sredstava iz stavka 1. ovoga članka banka već podigla kao gotov novac ili su ta
sredstva, na temelju Naloga za prijenos koji je podnijela banka, već prenesena
na račun za namiru banke, Hrvatska narodna banka će pisanim zahtjevom tražiti
povrat tih sredstava. Banka je dužna po tom zahtjevu postupiti.

Članak 25.

(1) Ako banka iz tehničkih
razloga nije u mogućnosti izvršiti plaćanje iz članka 8. ove odluke na propisani
način, ona može, jednom dnevno, zahtijevati od Hrvatske narodne banke izvršenje
plaćanja direktnim transferom.

(2) Hrvatska narodna banka
neće izvršavati plaćanje direktnim transferom iz stavka 1. ovoga članka za
iznos manji od 30.000,00 kuna.

Članak 26.

Ako Hrvatska narodna banka iz
tehničkih razloga nije u mogućnosti izvršiti plaćanje iz članka 10. ove odluke
na propisani način, ona će to plaćanje izvršiti direktnim transferom.

Članak 27.

(1) Za banke koje imaju
status posrednog sudionika HSVP-a, plaćanja preko HSVP-a iz članaka 8. i 10.
ove odluke izvršava Hrvatska narodna banka direktnim transferima. Plaćanje
preko HSVP-a iz članka 8. ove odluke izvršava Hrvatska narodna banka direktnim
transferom jednom dnevno.

(2) Za banke koje imaju
status posrednog sudionika HSVP-a, Hrvatska narodna banka neće izvršavati
plaćanja iz članaka 8. i 10. ove odluke u iznosu manjem od 20.000,00 kuna.

Članak 28.

Plaćanja iz članaka 25., 26.
i 27. ove odluke izvršavaju se u skladu s Odlukom o Hrvatskom sustavu velikih
plaćanja i o namiri na računima banaka u Hrvatskoj narodnoj banci.

Članak 29.

(1) Pod gotovinskim centrima,
u smislu ove odluke, podrazumijevaju se i pripadajuće poslovne jedinice
gotovinskih centara. Popis pripadajućih poslovnih jedinica gotovinskih centara
sastavni je dio Priloga 1 ove odluke.

(2) Opskrba banaka preko
poslovnih jedinica gotovinskih centara može se, u pojedinim operativnim
dijelovima, razlikovati od postupka podizanja i polaganja gotovog novca
propisanog ovom odlukom.

(3) Radno vrijeme poslovnih
jedinica gotovinskih centara određuju same poslovne jedinice gotovinskih
centara prema svojoj procjeni potrebnoga radnog vremena.

(4) Banka se može
opskrbljivati gotovim novcem preko poslovnih jedinica gotovinskih centara do
31. prosinca 2002.

Članak 30.

Hrvatska narodna banka može
smanjivati broj gotovinskih centara preko kojih se obavlja opskrba gotovim
novcem banaka. Hrvatska narodna banka će, najmanje 90 dana prije prestanka rada
pojedinoga gotovinskog centra, o tome obavijestiti banke.

Članak 31.

Financijska agencija je dužna
najkasnije do 25. ožujka 2002. dostaviti bankama uputu iz članka 6. stavka 3.
ove odluke.

Članak 32.

(1) Ova odluka stupa na snagu
osmog dana od dana objave u »Narodnim novinama«, a primjenjuje se od 1. travnja
2002.

O. br. 43-020/02-02/ŽR

Zagreb, 28. veljače 2002.

Guverner
Hrvatske narodne banke
**dr. sc. Željko Rohatinski,** v. r.

if !supportEmptyParas endif

Prilog 1

POPIS GOTOVINSKIH CENTARA
I PRIPADAJUĆIH POSLOVNIH JEDINICA

**Gotovinski centar ZAGREB**,

*Ul. grada Vukovara 70, 10000 ZAGREB*

**Poslovne jedinice**

ZAGREB, Ul. grada Vukovara 70

ZAGREB, Smičiklasova 17

ZAGREB, V. Holjevca 10

ZAGREB, Albrechtova 42

ZAPREŠIĆ, Bana J. Jelačića 10

DUGO SELO, J. Zorića 17

JASTREBARSKO, Vlatka Mačeka 15

SAMOBOR, Gajeva 2

SESVETE, Varaždinska 1

VELIKA GORICA, Trg kralja Tomislava 10

SVETI IVAN ZELINA, Trg A. Starčevića
18
if !supportLineBreakNewLine
endif

**Gotovinski centar BJELOVAR**,

*F. Supila 4, 43001 BJELOVAR*

**Poslovne jedinice**

ĐURĐEVAC, Basaričekova 14

GAREŠNICA, V. Nazora 19

VRBOVEC, Brdo 3

KRIŽEVCI, A. G. Matoša 1

VIROVITICA, Kralja Tomislava 3

DARUVAR, Trg kralja Tomislava 3

GRUBIŠNO POLJE, 77. samostalnog bataljuna ZNG bb

PITOMAČA, Lj. Gaja 34

if !supportEmptyParas endif

**Gotovinski centar ČAKOVEC,**

*O. Keršovanija 7, 40001 ČAKOVEC*

**Poslovne jedinice**

PRELOG, Glavna 5

MURSKO SREDIŠĆE, Frankopanska 8

KOTORIBA, Kolodvorska 4a

**if !supportEmptyParas endif**

**Gotovinski centar
DUBROVNIK,**

*Put Republike 24 a, 20001 DUBROVNIK*

**Poslovne jedinice**

BLATO, Ulica 1 br. 24

KORČULA, Ulica broj 31

VELA LUKA, Ulica 26

if !supportEmptyParas endif

**Gotovinski centar GOSPIĆ,**

*Kaniška 4, 53000 GOSPIĆ*

**Poslovne jedinice**

GRAČAC, M. Budaka bb

OTOČAC, Kralja Zvonimira 30

if !supportEmptyParas endif

**Gotovinski centar
KARLOVAC,**

*Trg M. Šuflaja 2a, 47000 KARLOVAC*

**Poslovne jedinice**

SLUNJ, Zagrebačka 26

KORENICA, J. Jovića 1

VOJNIĆ, Karlovačka bb

OZALJ, Trg braće Radića 3

DUGA RESA, Jozefinska cesta 32

if !supportEmptyParas endif

**Gotovinski centar
KOPRIVNICA,**

*Opatička 1, 48001
KOPRIVNICA*

if !supportEmptyParas endif

**Gotovinski centar KUTINA,**

*Hrvatskih branitelja 4, 44320 KUTINA*

**Poslovne jedinice**

IVANIĆ GRAD, Moslavačka bb

NOVSKA, Trg dr. Franje Tuđmana 5

PAKRAC, Bolnička 2

ČAZMA, Trg Čazmanskog Kaptola 11

KRIŽ, Trg Sv. križa bb

POPOVAČA, Trg grofova Erdödya 33

if !supportEmptyParas endif

**Gotovinski centar NAŠICE,**

*J. J. Štrosmajera 3, 31500 NAŠICE*

**Poslovne jedinice**

SLATINA, V. Nazora 1

DONJI MIHOLJAC, Kolodvorska 16

ORAHOVICA, K. Zvonimira 5

if !supportEmptyParas endif

**Gotovinski centar OSIJEK,**

*L. Jagera 1-3, 31001 OSIJEK*

**Poslovne jedinice**

BELIŠĆE, Vijenac S.H. Gutmanna 12

VALPOVO, Osječka 5

ĐAKOVO, Hrvatskih velikana 7

BELI MANASTIR, Trg slobode 5

if !supportEmptyParas endif

**Gotovinski centar PULA,**

*Giardini 5, 52101 PULA*

**Poslovne jedinice**

BUZET, Trg fontana 4

PAZIN, 25. rujna 17

POREČ, V. Nazora 2

ROVINJ, Trg M. Tita 7

LABIN, Zelenice 1

UMAG, E. Pascalli 1

BUJE, Trg slobode 2

NOVIGRAD, Autobusni kolodvor bb

if !supportEmptyParas endif

**Gotovinski centar RIJEKA,**

*F. Kurelca 8, 51001 RIJEKA*

**Poslovne jedinice**

VIŠKOVO, Vozišće 3

KRALJEVICA, Palih boraca 3

*KRK,* Kralja Tomislava 1

MALINSKA, Tržišni centar bb

PAG, Kralja Tomislava bb

RAB, Šetalište Markantuna de Dominisa 3

SENJ, Obala kralja Zvonimira 23

DELNICE, Supilova bb

CRIKVENICA, Trg Stjepana Radića 3

MALI LOŠINJ, Braće I. i S. Vidulića 25

CRES, Peškera 8

OPATIJA, M. Tita 87

ČABAR, Narodnog oslobođenja 10

OGULIN, B. Frankopana 1a

VRBOVSKO, Dobra 1a

NOVI VINODOLSKI, Frankopanski trg 1

NOVALJA, Braće Radić bb

if !supportEmptyParas endif

**Gotovinski centar SISAK,**

*Ul. I. Kukuljevića Sakcinskog 1, 44001 SISAK*

**Poslovne jedinice**

GLINA, S. i A. Radića bb

HRVATSKA KOSTAJNICA, V. Nazora 9

PETRINJA, Gundulićeva 1a

if !supportEmptyParas endif

**Gotovinski centar POŽEGA,**

*Trg Svetog Trojstva 19,
34001 POŽEGA*

*if !supportEmptyParas endif*

**Gotovinski centar
SLAVONSKI BROD,**

*Ulica Petra Krešimira IV 20, 35000 SLAV. BROD*

**Poslovne jedinice**

NOVA GRADIŠKA, Ulica Petra Svačića 1

ORIOVAC, Trg hrvatskog preporoda bb

SLAVONSKI ŠAMAC, Ulica kralja Zvonimira 2

*if !supportEmptyParas endif*

**Gotovinski centar SPLIT,**

*Mažuranovićevo šetalište 24b, 21001 SPLIT*

**Poslovne jedinice**

OMIŠ, Četvrt Ž. Dražojevića 9

TROGIR, Ulica B. Berislavića 1

HVAR, Dolac bb

VIS, Obala sv. Jurja 32

SINJ, A. Stepinca 4

MAKARSKA, S. Radića 2

IMOTSKI, fra S. Vrljića 14

KNIN, Kralja Branimira 4

METKOVIĆ, Gundulićeva 1

PLOČE, Vukovarska 19

VRGORAC, Hrvatskih velikana 13

SUPETAR, Vlačica 17

BOL, Uz pjacu 6

KAŠTEL LUKŠIĆ, Novi put 1

if !supportEmptyParas endif

**Gotovinski centar ŠIBENIK,**

*Perivoj L. Marune 1, 22000 ŠIBENIK*

**Poslovne jedinice**

DRNIŠ, Trg kralja Tomislava 26

TISNO, Gomilica zapad 4

if !supportEmptyParas endif

**Gotovinski centar VARAŽDIN,**

*A. Cesarca 2, 42000 VARAŽDIN*

**Poslovne jedinice**

IVANEC, Trg hrvatskih Ivanovaca 2

LUDBREG, Petra Zrinjskog 5

NOVI MAROF, Zagrebačka bb

VARAŽDINSKE TOPLICE, Trg Slobode 1d

if !supportEmptyParas endif

**Gotovinski centar
VINKOVCI,**

*H. D. Genschera 2, 32100 VINKOVCI*

**Poslovne jedinice**

ŽUPANJA, Trg kralja Tomislava 15

if !supportEmptyParas endif

**Gotovinski centar ZABOK,**

*M Gupca 46, 49210 ZABOK*

**Poslovne jedinice**

DONJA STUBICA, Toplička cesta 4

ZLATAR, Gajeva 9

KRAPINA, Frana Galovića bb

KLANJEC, Lijepe naše 22

PREGRADA, S. Radića 30

OROSLAVJE, Milana Prpića 80

MARIJA BISTRICA, Trg Pape Ivana Pavla II 26

if !supportEmptyParas endif

**Gotovinski centar ZADAR,**

*Ivana Danila 4, 23000 ZADAR*

**Poslovne jedinice**

BENKOVAC, S. Radića 16

BIOGRAD NA MORU, Put Solina bb

OBROVAC, Jadranska 1

NIN, Nin

if !supportEmptyParas endif

**Gotovinski centar VUKOVAR,**

*Olajnica bb, 32000 VUKOVAR*

**Poslovne jedinice**

ILOK, Trg žrtava domovinskog rata 1

if !supportEmptyParas endif

if !supportEmptyParas endif

if !supportEmptyParas endif

Prilog 2

![](dodatni/357955.gif)

Prilog 3

![](dodatni/357956.gif)

Prilog 4

![](dodatni/357957.gif)

Prilog 5

![](dodatni/357958.gif)

Odluka, NN 22/2002-521